Document ID: 32010R0600

РЕГЛАМЕНТ (ЕС) № 600/2010 НА КОМИСИЯТА
от 8 юли 2010 година
за изменение на приложение I към Регламент (ЕО) № 396/2005 на Европейския парламент и на Съвета по отношение на допълнението и изменението на примерите за сродни сортове или други продукти, за които се прилага една и съща МДГОВ
(текст от значение за ЕИП)
ЕВРОПЕЙСКАТА КОМИСИЯ,
като взе предвид Договора за функционирането на Европейския съюз,
като взе предвид Регламент (ЕО) № 396/2005 на Европейския парламент и на Съвета от 23 февруари 2005 г. относно максимално допустимите остатъчни количества от пестициди във и върху храни и фуражи от растителен и животински произход и за изменение на Директива 91/414/ЕИО на Съвета (1), и по-специално член 4 от него,
като има предвид, че:
(1)
Няколко държави-членки поискаха минимални изменения и допълнения в приложение I към Регламент (ЕО) № 396/2005, в графата „Примери за сродни сортове или други продукти, за които се прилага една и съща МДГОВ“.
(2)
Тези изменения и допълнения са необходими, за да бъдат включени в приложение I към Регламент (ЕО) № 396/2005 нови плодове, зеленчуци и зърнени култури, които са се появили на пазара на държавите-членки.
(3)
Целесъобразно е да бъдат добавени следните плодове, зеленчуци, зърнени култури и животински продукти: тангело от вид минеола (Minneola tangelo), трънка, арктическа къпина, сладка малина (хибрид Rubus arcticus x idaeus), физалис, лаймкват, мангостан, червена питая (драконов плод), земен бадем (чуфа), киви от вида актинидия, корени от девесил, корени от ангелика, корени от тинтява, доматено дърво, лициум (Lycium barbarum and L. chinense), китайско зеле чой сум, португалски кейл, португалско зеле, листа от грах и репички, амарант и семена, вълмо (Salsola soda), семена от растения от семейство Тиквови с изключение на семена от тиква, киноа, бъз, листа от гинко, ядивни цветя, мента и дивеч. Червените боровинки от вида Vaccinium vitisidaea се преместват от категория боровинки в категория червени боровинки. Латинското име за грозде е сменено съгласно международната номенклатура.
(4)
Поради това Регламент (ЕО) № 396/2005 следва да бъде съответно изменен.
(5)
Мерките, предвидени в настоящия регламент, са в съответствие със становището на Постоянния комитет по хранителната верига и здравето на животните и срещу тях не изказаха възражения нито Европейският парламент, нито Съветът,
ПРИЕ НАСТОЯЩИЯ РЕГЛАМЕНТ:
Член 1
Приложение I към Регламент (ЕО) № 396/2005 се заменя с текста от приложението към настоящия регламент.
Член 2
Настоящият регламент влиза в сила на двадесетия ден след публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 8 юли 2010 година.

Labels: 7
0
17
6